b'\n_START_ARTICLE_\nEuropavei 18 (Norge)\n_START_SECTION_\nHistorikk\n_START_PARAGRAPH_\nMellom 1931 og 1965 var det gamle riksveinummer. Da het strekningen \xc3\x98rje\xe2\x80\x93Oslo Riksvei 6, mens Oslo\xe2\x80\x93Kristiansand\xe2\x80\x93Stavanger var Riksvei 40. Mellom 1965 og 2000 gikk E18 i Norge fra Riksgrensen (\xc3\x98rje)\xe2\x80\x93Oslo\xe2\x80\x93Kristiansand\xe2\x80\x93Stavanger._NEWLINE_Den opprinnelige tras\xc3\xa9en har etter hvert blitt erstattet av motorvei og motortrafikkvei. Gjennom \xc3\x98stfold har den opprinnelige strekningen siden 2005 blitt 128Fylkesvei 128. En del strekninger mangler, men p\xc3\xa5 lengre sikt skal nesten hele E18 bli motorvei eller motortrafikkvei._NEWLINE_Fra omkring 2000 til og med 2017 ble deler av E18 i indre \xc3\x98stfold utvidet til motorvei. Opprinnelig kostnad var ansl\xc3\xa5tt til 2,5 milliarder kroner, endelig kostnad kom p\xc3\xa5 6,5 milliarder kroner.\n_START_SECTION_\nUtbygging av E18\n_START_PARAGRAPH_\nE18 ble gradvis utbygget fra landevei til motortrafikkvei og motorvei. Den f\xc3\xb8rste strekningen ble bygget fra Filipstad, langs Frognerkilen og vestover forbi Sk\xc3\xb8yen og Lysaker og til Blommenholm. Arbeidet startet i siste halvdel av 1950-\xc3\xa5rene, og strekningen til Blommenholm ble fullf\xc3\xb8rt i 1961. Denne parsellen ble imidlertid ikke bygget som motorvei, men som s\xc3\xa5kalt boulevard-gate med plankryss og smal midtrabatt. Den f\xc3\xb8rste motorveistrekningen var veien utenom Asker sentrum, og ble \xc3\xa5pnet sommeren 1962 som den f\xc3\xb8rste motorveien i Norge. Utover i 1960-\xc3\xa5rene fortsatte motorveibyggingen, og i 1977 var det fire felt mellom Oslo og Drammen. Det ble ogs\xc3\xa5 bygget motorvei fra Stavanger sentrum og sydover mot Sandnes i 1970-\xc3\xa5rene. Denne strekningen er imidlertid n\xc3\xa5 en del av E39._NEWLINE_Utover i 1970-\xc3\xa5rene stoppet motorveiutbyggingen opp, og i stedet satset myndighetene p\xc3\xa5 de noe billigere motortrafikkveiene med to felt og plankryss. De f\xc3\xb8rste strekningene med motortrafikkvei \xc3\xa5pnet s\xc3\xb8r for Oslo, utenom Drammen og Larvik, og gjennom Krager\xc3\xb8 kommune i 1970-\xc3\xa5rene. I 1980-\xc3\xa5rene fortsatte utbyggingen av flere motortrafikkvei-strekninger gjennom Vestfold og Aust-Agder._NEWLINE_F\xc3\xb8rst i 1990-\xc3\xa5rene ble motorveiutbyggingen gjenopptatt, da strekningen Eik\xe2\x80\x93Gutu syd for Drammen ble \xc3\xa5pnet som motorvei i 1995. Utbyggingen fortsatte med strekningen Gutu\xe2\x80\x93Kopstad i 2001 og 2002, og videre sydover utover i 2000-\xc3\xa5rene. Samtidig startet motorveiutbyggingen gjennom \xc3\x98stfold og mellom Grimstad og Kristiansand i Agder. Motorveien var fullf\xc3\xb8rt til T\xc3\xb8nsberg i 2009, og gjennom hele Vestfold i 2018. Regjeringen har som m\xc3\xa5l at strekningen Oslo\xe2\x80\x93Kristiansand skal bygges med motorveistandard og fullf\xc3\xb8res i l\xc3\xb8pet av 2020-\xc3\xa5rene. Strekningen riksgrensen (\xc3\x98rje)\xe2\x80\x93Oslo f\xc3\xa5r motorveistandard frem til Momarken og m\xc3\xb8tefri motortrafikkvei p\xc3\xa5 resten av strekningen.'